Tshwane-burgemeester se sertifikaat glo vervalsDr. Murunwa Makwarela (Foto: Twitter) Die Pretoriase hooggeregshof sê nou daar is nóóit ’n sertifikaat uitgereik wat verklaar dat die nuut aangestelde burgemeester van Tshwane, dr. Murunwa Makwarela, gerehabiliteer is nadat hy in 2016 insolvent verklaar is nie. Die direktoraat vir prioriteitsmisdaadondersoeke (die Valke) se hulp sal nou ingeroep word aangesien dit voorkom dat die sertifikaat wat vandeesweek by die Stad Tshwane ingedien is, moontlik vervals is. Verteenwoordigers van die veelpartykoalisie in Tshwane het ook reeds aangedui dat hulle strafregtelike aanklagte teen Makwarela sal indien, in die lig van bewerings dat Makwarela bewustelik vervalste en bedrieglike dokumentasie aan die Stad Tshwane verskaf het. Tumelo Refilwe Ledwaba, hoofregistrateur van die Pretoriase hooggeregshof, het dit Vrydag in ’n brief duidelik gestel dat die ingehandigde sertifikaat wat op die oog af blyk om ’n bevel van die Pretoriase hooggeregshof te wees, “nooit deur dié hof uitgereik is nie”. “Ek bevestig ook dat geen rehabilitasiebevel aangaande die partye genoem in die betrokke dokument ooit uitgereik is nie.” Ledwaba het die saak na die kantoor van die Valke verwys vir verdere ondersoek. Makwarela is sy pos as raadslid kwyt nadat dit aan die lig gekom het dat hy in 2016 insolvent verklaar is, en nie bewyse kon lewer dat hy wel gerehabiliteer is soos hy aangevoer het nie. Die metro het egter Donderdag aangedui dat ’n sertifikaat die oggend deur Johann Mettler, stadsbestuurder van Tshwane, ontvang is. Die sertifikaat is kwansuis in 2018 deur die hooggeregshof uitgereik en verklaar dat Makwarela gerehabiliteer is. ’n Kopie van die sertifikaat het sedertdien die lig op sosiale media gesien en laat die wenkbroue dadelik lig. Makwarela se naam is onder meer in dié dokument verkeerd gespel en die embleem boaan die dokument is foutief. Die lettertipe wat in die dokument gebruik is, wek ook agterdog. Die veelpartykoalisie sê hy “is verbysterd deur die skaamtelose en oneerlike politiekery wat daartoe gelei het dat die metro gedestabiliseer en dienslewering ontwrig is”. “Die inwoners van die Stad verdien integriteit en aanspreeklikheid van hul verkose verteenwoordigers en die veelpartykoalisie sal verseker dat die mense van Tshwane dit nie ontsê word nie.”